CELEX: 52011PC0495
Language: lt
Date: 2011-08-25
Title: Pasiūlymas TARYBOS SPRENDIMAS kuriuo nustatoma artimiausiose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų Europos Sąjungos vardu priimtina pozicija dėl Tarptautinės konvencijos dėl banginių medžioklės reguliavimo ir jos priedo persvarstymo pasiūlymų

|

52011PC0495

/* KOM/2011/0495 galutinis - 2011/0221 (NLE) */  Pasiūlymas TARYBOS SPRENDIMAS kuriuo nustatoma artimiausiose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų Europos Sąjungos vardu priimtina pozicija dėl Tarptautinės konvencijos dėl banginių medžioklės reguliavimo ir jos priedo persvarstymo pasiūlymų  

	AIŠKINAMASIS MEMORANDUMAS1. Sutarties dėl Europos Sąjungos veikimo 191 straipsnio 1 dalyje numatyta, kad vienas iš ES aplinkos politikos uždavinių – remti tarptautinio lygio priemones, skirtas regioninėms arba pasaulinėms aplinkos problemoms spręsti. Šis tikslas reiškia ir rūšių, tarp jų ir banginių, išsaugojimą pasaulio mastu. Europos Sąjunga yra įsipareigojusi saugoti banginius ir kitus banginių būrio gyvūnus ir yra priėmusi aplinkos teisės aktus, kuriais užtikrinama reali jų apsauga.2. Buveinių direktyvos[1] IV priede nurodytos visos banginių būrio rūšys. Tai reiškia, kad jos visos saugomos nuo tyčinio trikdymo, gaudymo ir žudymo ES vandenyse. Ta pačia Direktyva taip pat draudžiama laikyti, gabenti, parduoti ar mainyti gamtoje sugautus šių rūšių egzempliorius. Pagal šį teisės aktą neleidžiama atnaujinti nė vienų išteklių, kurių visa populiacija arba jos dalis aptinkama ES vandenyse, banginių komercinės medžioklės. Kadangi banginiai yra migruojantys gyvūnai, akivaizdu, kad visų Buveinių direktyvos tikslų galima pasiekti tik sukūrus panašią tarptautinę reguliavimo sistemą.3. Tarybos reglamentu (EB) Nr. 338/97 dėl laukinės faunos ir floros rūšių apsaugos kontroliuojant jų prekybą,[2] kuriuo ES įgyvendina Konvencijos dėl tarptautinės prekybos nykstančiomis laukinės floros ir faunos rūšimis (CITES) nuostatas, draudžiama į Europos Sąjungą įvežti banginių būrio gyvūnus visų pirma komerciniams tikslams[3]. Tokia aukšto lygio apsauga dar sustiprinama ES jūrų strategija[4] ir Jūrų strategijos pagrindų direktyva[5] – tikimasi, kad jomis banginių apsauga Europos Sąjungoje bus sustiprinta skatinant šalis siekti bendro tikslo – užtikrinti gerą aplinkos būklę ES jūrose ir vandenynuose.4. Todėl galutinis su banginiais sietinas ES aplinkos politikos tikslas – siekti, kad jie būtų realiai apsaugoti. Išvardytaisiais aplinkos teisės aktais suderinama didžioji dalis taisyklių ir taip užtikrinama aukšto lygio apsauga.5. ES politika banginių klausimu Bendrijos vandenyse nebus veiksminga, jei nebus imamasi nuoseklių veiksmų pasaulio mastu. Įgyvendindama integruotą ES jūrų politiką Komisija sieks koordinuoti Europos interesus tarptautiniais klausimais.6. Tarptautinė banginių medžioklės komisija (TBMK, angl. IWC) yra kompetentinga tarptautinė organizacija, besirūpinanti banginių išteklių išsaugojimu ir valdymu pasaulio mastu. Ji įkurta remiantis 1946 m. pasirašyta Tarptautine konvencija dėl banginių medžioklės reguliavimo (toliau – konvencija). Konvencijos tikslas – „užtikrinti veiksmingą banginių išteklių išsaugojimą bei valdymą ir taip sudaryti sąlygas tinkamai banginių medžioklės pramonės plėtrai“ (konvencijos preambulė). Tarptautinės banginių medžioklės komisijos narėmis gali tapti tik vyriausybės, kurios yra konvencijos šalys. Norint priimti Konvencijos pakeitimą, kuris leistų tapti nare Europos Sąjungai, visi Tarptautinės banginių medžioklės komisijos nariai turėtų ratifikuoti protokolą. 1992 m. Komisija priėmė pasiūlymą dėl Sąjungos prisijungimo prie Konvencijos[6] derybų, bet Taryba nesiėmė jokių tolesnių su šiuo pasiūlymu susijusių veiksmų. Tačiau Sąjungai suteiktas konvencijos stebėtojos statusas. Kadangi dabar vyksta diskusijos dėl IWC reformos, Komisija siūlo paremti konvencijos persvarstymo pasiūlymus, taip pat ir pasiūlymą dėl galimybės Europos Sąjungai tapti IWC šalimi.7. Komercinė banginių medžioklė sustabdyta 1986 m. pagal moratoriumą, kuriam pritarė dauguma Tarptautinės banginių medžioklės komisijai priklausančių valstybių. Pagrindinės komercinės banginių medžioklės nutraukimo priežastys buvo abejonių keliantys įvairių banginių išteklių būklės mokslinių tyrimų rezultatai. Nuo tada Tarptautinės banginių medžioklės komisijos sesijose nuolat svarstomas pagrindinis klausimas – ar banginių ištekliai jau atkurti tiek, kad būtų galima panaikinti komercinės banginių medžioklės draudimą užtikrinant reikiamą komercinės banginių medžioklės kontrolę.8. Dėl dvigubų Tarptautinės banginių medžioklės komisijos įgaliojimų (reguliuoti banginių medžioklę ir išsaugoti banginius) ilgainiui susiformavo dvi diametraliai priešingos stovyklos, kur vienoje pusėje stojo banginių medžioklei pritariančios valstybės, o kitoje – tos medžioklės priešininkės. Pagrindinės banginių medžioklei pritariančios valstybės, pvz., Japonija, Islandija ir Norvegija, nuolat protestuoja prieš moratoriumą ir toliau medžioja banginius, jų teigimu, moksliniais ar kitais išimtiniais tikslais.9. Tarptautinės banginių medžioklės komisijos nustatytas bendrasis komercinės banginių medžioklės draudimas atitinka minėtuose teisės aktuose apibrėžtą ES politiką. Svarbu, kad Tarptautinė banginių medžioklės komisija užtikrintų realią banginių apsaugą visame pasaulyje. Todėl kiekvienoje Tarptautinėje banginių medžioklės komisijos sesijoje ES turi pareikšti poziciją dėl tokių pasiūlymų.10. Laikantis Europos Sąjungos sutarties 4 straipsnio 3 dalyje nurodyto lojalaus bendradarbiavimo principo ir vieningo atstovavimo Europos Sąjungai tarptautiniu mastu principo, nepaprastai svarbu, kad valstybės narės pasirengtų Tarptautinės banginių medžioklės komisijos sesijoms – Taryboje priimtų bendrą poziciją. Dėl apribojimų, kylančių dėl Europos Sąjungai suteikto stebėtojos statuso, tokią poziciją Tarptautinėje banginių medžioklės komisijoje turėtų išreikšti valstybės narės, veikdamos kartu vardan ES interesų. Taip pat svarbu, kad dvi vienintelės Tarptautinei banginių medžioklės komisijai dar nepriklausančios valstybės narės paspartintų stojimo procedūrą. Tiktai veikdama vieningai ir formuluodama ES poziciją Europos Sąjunga galėtų užtikrinti tinkamos ir realiai veikiančios tarptautinės banginių apsaugos reguliavimo sistemos sukūrimą ir įgyvendinimą.11. Tuo tikslu Komisija teikia Tarybai sprendimo pasiūlymą remdamasi šiais teisiniais pagrindais: 192 straipsniu (aplinkos politika) ir 218 straipsnio 9 dalimi siekiant priimti poziciją, kurios turėtų būti laikomasi ES vardu susitarimu įsteigtoje institucijoje, kai ta institucija priiminės teisines pasekmes turinčius sprendimus. Kadangi tikslai, kurių tokiomis aplinkybėmis Europos Sąjunga turėtų siekti Tarptautinėje banginių medžioklės komisijoje, iš esmės yra aplinkos srities, Sutarties dėl Europos Sąjungos veikimo 43 straipsnis nėra siūlomas kaip veiksmingas šio sprendimo teisinis pagrindas. Tai nepažeidžia išimtinės ES kompetencijos biologinių jūrų išteklių išsaugojimo srityje remiantis Sutarties 3 straipsnio 1 dalies e punkto nuostatomis kartu su Sutarties 38 straipsniu ir I priedu, taigi – ir išimtinės ES kompetencijos visų gyvųjų vandens išteklių išsaugojimo srityje pagal bendrąją žuvininkystės politiką remiantis Tarybos reglamentu (EB) Nr. 2371/2002[7]. Tai neturėtų tapti precedentu būsimoms deryboms dėl tuo reglamentu reglamentuojamų gyvųjų vandens išteklių išsaugojimo ir valdymo.12. Tarptautinės banginių medžioklės komisijos sprendimai iš dalies pakeisti konvencijos priedą turi teisines pasekmes, nes įsigalioja be ratifikavimo per nustatytą laiką[8]. Nuo tada, kai įsigaliojo draudimas, beveik visose Tarptautinės banginių medžioklės komisijos sesijose Japonija pasiūlydavo iš dalies pakeisti konvencijos priedą, kad tam tikromis sąlygomis banginius būtų leista medžioti ir kad būtų de facto panaikintas tam tikrų išteklių gyvūnų medžioklės draudimas. Sąjunga neturi galimybės inicijuoti ir atlikti vidaus procedūrų savo pozicijai suformuluoti tik po to, kai kiti Tarptautinės banginių medžioklės komisijos nariai yra pateikę pakeitimų pasiūlymus, nes pasiūlymai gali būti teikiami net ir likus vos 60 dienų iki kiekvienos Tarptautinės banginių medžioklės komisijos sesijos. Be to, kadangi Sąjungos siūlomas tikslas yra remti visapusiškos tarptautinės sistemos, taikytinos visai banginių medžioklės veiklai, kūrimą ir bendromis iniciatyvomis priešintis komercinės banginių medžioklės moratoriumo panaikinimui, Taryba jau gali priimti ES poziciją būsimoms Tarptautinės banginių medžioklės komisijos sesijoms.13. Be to, Sąjunga turi remti konvencijos priedo pakeitimus, kuriais siekiama įsteigti banginių rezervatus.14. Šis Tarybos sprendimo pasiūlymas grindžiamas Tarybos sprendimu, kurį 2009 m. kovo 2 d. priėmė Aplinkos Taryba remdamasi Komisijos pasiūlymu[9]. 2009 m. priėmus Tarybos sprendimą, Sąjungai buvo sudaryta galimybė įvairiais klausimais koordinuoti savo poziciją trijose metiniuose Tarptautinės banginių medžioklės komisijos sesijose ir jos susitikimuose tarp sesijų.Remiantis pateiktais argumentais, artimiausiose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų Sąjungos pozicija atitiks šio sprendimo priedo nuostatas.2011/0221 (NLE)PasiūlymasTARYBOS SPRENDIMASkuriuo nustatoma artimiausiose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų Europos Sąjungos vardu priimtina pozicija dėl Tarptautinės konvencijos dėl banginių medžioklės reguliavimo ir jos priedo persvarstymo pasiūlymųEUROPOS SĄJUNGOS TARYBA,atsižvelgdama į Sutartį dėl Europos Sąjungos veikimo, ypač į jos 191 straipsnio 1 dalį kartu su 218 straipsnio 9 dalimi,atsižvelgdama į Europos Komisijos pasiūlymą[10],kadangi:1.  Sutarties dėl Europos Sąjungos veikimo 191 straipsnio 1 dalyje nurodyta, kad vienas iš ES aplinkos politikos uždavinių – remti tarptautinio lygio priemones, skirtas regioninėms arba pasaulinėms aplinkos problemoms spręsti;2.  visos banginių būrio rūšys yra išvardytos Direktyvoje 92/43/EEB dėl natūralių buveinių ir laukinės faunos bei floros apsaugos (Buveinių direktyvoje)[11] kaip Sąjungos svarbos rūšys, ir direktyva reikalaujama, kad valstybės narės išlaikytų arba atkurtų palankią šių rūšių išsaugojimo būklę tose savo teritorijos dalyse, kurioms taikoma Sutartis. Direktyvos IV priede nurodytos visos banginių būrio rūšys. Tai reiškia, kad visos banginių rūšys saugomos nuo tyčinio trikdymo, gaudymo ir žudymo ES vandenyse. Ta pačia direktyva taip pat draudžiama laikyti, transportuoti, parduoti ar mainyti gamtoje sugautus šių rūšių egzempliorius;3.  Tarybos reglamentu (EB) Nr. 338/97 dėl laukinės faunos ir floros rūšių apsaugos kontroliuojant jų prekybą,[12] kuriuo ES įgyvendina Konvencijos dėl tarptautinės prekybos nykstančiomis laukinės floros ir faunos rūšimis (CITES) nuostatas, draudžiama į Europos Sąjungą įvežti banginių būrio gyvūnus visų pirma komerciniams tikslams[13];4.  banginiai yra migruojančių rūšių atstovai. Todėl su banginiais susijusi ES politika ir teisės aktai bus ES vandenyse bus veiksmingesni, jeigu bus palaikomi nuosekliais pasaulinio masto veiksmais;5.  Tarptautinė banginių medžioklės komisija (IWC) yra už banginių išteklių išsaugojimą ir valdymą atsakinga kompetentinga tarptautinė organizacija, įkurta 1946 m. pagal Tarptautinę konvenciją dėl banginių medžioklės reguliavimo. Komisijos šalys gali būti tiktai vyriausybės. Šiuo metu 25 ES valstybės narės yra Tarptautinės banginių medžioklės komisijos narės[14]. Europos Sąjungai Tarptautinėje banginių medžioklės komisijoje suteiktas stebėtojos statusas, ir jai atstovauja Komisija;6.  komercinė banginių medžioklė sustabdyta 1986 m. pagal moratoriumą, kuriam pritarė dauguma Tarptautinės banginių medžioklės komisijai priklausančių valstybių. Pagrindinės banginių medžioklei pritariančios valstybės nuolat prieštarauja moratoriumui ir toliau medžioja banginius, jų teigimu, moksliniais ar kitais išimtiniais tikslais;7.  nuo šešiasdešimtojo IWC susitikimo Santjage (Čilė) 2008 m. birželio mėn. Tarptautinės banginių medžioklės komisija svarsto organizacijos reformos galimybes. Valstybės narės turėtų stengtis konstruktyviai dalyvauti visose diskusijose, atsižvelgdamos į tikslą užtikrinti veiksmingos tarptautinės reguliavimo sistemos sukūrimą;8.  dėl permainų Tarptautinėje banginių medžioklės komisijoje ir poreikio ES poziciją formuluoti pagal naują situaciją Komisija prireikus vėliau pateiks šio sprendimo pakeitimo pasiūlymus;9.  Tarptautinė banginių medžioklės komisija veikia vadovaudamasi konvencijos priedu, kuriuo reguliuojama banginių medžioklė visame pasaulyje. Konvencijos priedas laikomas jos sudedamąja dalimi. Jame pateikiamos išsamios banginių medžioklės taisyklės atsižvelgiant į banginių išteklių išsaugojimo ir naudojimo poreikius. Jo nuostatos ir pakeitimai šalims yra privalomi, išskyrus atvejus, kai šalis oficialiai prieštarauja pakeitimui pagal Tarptautinės konvencijos dėl banginių medžioklės reguliavimo V straipsnio 3 dalį;10.  Tarptautinėje banginių medžioklės komisijoje priimti sprendimų iš dalies pakeisti priedą pasiūlymai gali turėti teisinę galią ir įtaką siekiant su banginiais susijusių ES politikos ir teisės aktų tikslų. Kai kuriais nuolat Tarptautinės banginių medžioklės komisijos sesijose svarstyti pateikiamais pasiūlymais siekiama leisti medžioti banginius nustatant kvotas ir taikant valdymo priemones arba įkurti banginių draustinius; šiems pasiūlymams įvertinti reikia ES pozicijos;11.  tikslai, kurių tokiomis aplinkybėmis Europos Sąjunga turėtų siekti Tarptautinėje banginių medžioklės komisijoje, yra aplinkos srities, taip pat atsižvelgus į 2008 m. vykusių diskusijų patirtį norint veikti sparčiau, Sutarties dėl Europos Sąjungos veikimo 43 straipsnis nėra siūlomas kaip veiksmingas šio sprendimo teisinis pagrindas. Tai nepažeidžia išimtinės ES kompetencijos biologinių jūrų išteklių išsaugojimo srityje remiantis Sutarties 3 straipsnio 1 dalies e punkto nuostatomis kartu su Sutarties 38 straipsniu ir I priedu, taigi – ir išimtinės ES kompetencijos visų gyvųjų vandens išteklių išsaugojimo srityje pagal bendrąją žuvininkystės politiką remiantis Tarybos reglamentu (EB) Nr. 2371/2002[15]. Tai nesukuria precedento būsimoms deryboms dėl tuo reglamentu reglamentuojamų gyvųjų vandens išteklių išsaugojimo ir valdymo;12.  pagal Europos Sąjungos sutarties 4 straipsnio 3 dalį valstybės narės yra įsipareigojusios lojaliai bendradarbiauti ir ne ES teisės sistemoje negali prisiimti įsipareigojimų, kurie galėtų turėti įtakos Europos Sąjungos taisyklėms arba keisti jų taikymo sritį. Norint veiksmingai siekti ES interesų trečiųjų šalių atžvilgiu, nepaprastai svarbu, kad Europos Sąjunga laikytųsi vienos nuomonės remdamasi sutarta ES pozicija. ES patikimumas priklauso nuo gebėjimo pareikšti tvirtą, koordinuotą ES poziciją;13.  kadangi Europos Sąjunga Tarptautinėje banginių medžioklės komisijoje turi stebėtojos statusą, ES poziciją jos kompetencijai tenkančiais klausimais turėtų tvirtinti Taryba, o ją išreikšti turėtų valstybės narės, veikdamos kartu vardan Sąjungos interesų;14.  norint sustiprinti ES poziciją Tarptautinėje banginių medžioklės komisijoje turėtų būti remiamas 1946 m. pasirašytos Tarptautinės konvencijos dėl banginių medžioklės reguliavimo persvarstymas, pagal kurį ES įgytų galimybę tapti IWC šalimi;15.  artimiausiuose penkiose IWC sesijose ir susitikimuose tarp sesijų Europos Sąjunga ir valstybės narės turėtų glaudžiai bendradarbiauti siekdamos visų konvencijos ir jos priedo pakeitimų dermės su ES politika ir teise,PRIĖMĖ ŠĮ SPRENDIMĄ:1 straipsnisEuropos Sąjungos pozicija artimiausiuose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų atitinka šio sprendimo priedą ir yra reiškiama valstybių narių, kurios veikia kartu vardan Sąjungos interesų.2 straipsnisJei yra tikimybė, kad nauja mokslinė ar techninė informacija, pateikta prieš Tarptautinės banginių medžioklės komisijos sesijas arba per jas, gali turėti įtakos 1 straipsnyje minėtai pozicijai arba kai ES pozicijoje neaptarti pasiūlymai pateikiami vietoje, pozicija dėl tokio pasiūlymo suformuluojama susiderinant (įskaitant derinimąsi vietoje) prieš tą pasiūlymą pateikiant balsuoti.PriimtaTarybos varduPirmininkas  PRIEDAS1. Pats svarbiausias Europos Sąjungos tikslas Tarptautinėje banginių medžioklės komisijoje – užtikrinti, kad būtų sukurta veiksminga tarptautinė banginių išsaugojimo ir valdymo reguliavimo sistema, kuri leistų užtikrinti, kad banginių išsaugojimo būklė ilgainiui būtų žymiai pagerinta, ir pagal kurią visą banginių medžioklės veiklą kontroliuotų Tarptautinė banginių medžioklės komisija.2. Veikdamos kartu ir paisydamos Sąjungos interesų, valstybės narės suformuluoja tokią poziciją dėl artimiausiose penkiose Tarptautinės banginių medžioklės komisijos sesijose ir su jomis siejamuose susitikimuose tarp sesijų siūlomų sprendimų:16.  pritarti, kad konvencijos priede liktų įtvirtintas komercinės banginių medžioklės moratoriumas;17.  priešintis visiems pasiūlymams dėl konvencijoje šiuo metu nenumatytų naujų banginių medžioklės rūšių, išskyrus atvejus, kai pagal tokius pasiūlymus būtų: numatytas tik vartojimas vietoje; uždraudžiama tarptautinė prekyba; užtikrinamas žymus banginių išsaugojimo būklės pagerėjimas ilgalaikėje perspektyvoje; moksliniam komitetui užtikrinamas lemiamas vaidmuo nustatant papildomas tokios banginių medžioklės sąlygas; visa Tarptautinės banginių medžioklės komisijos narių vykdoma banginių medžioklės veikla būtų pavesta Tarptautinės banginių medžioklės komisijos kontrolei;18.  remti pasiūlymus kurti banginių draustinius;19.  palaikyti pasiūlymus dėl vietinių gyventojų vykdomos banginių medžioklės prasimaitinimo tikslais valdymo su sąlyga, kad nekiltų grėsmė medžiojamų išteklių išsaugojimui, deramai laikantis atsargumo principo ir mokslinio komiteto patarimų, ir su sąlyga, kad banginių medžioklės veikla būtų tinkamai reguliuojama, o sumedžiojamas kiekis neviršytų vietos vartojimo prasimaitinimui poreikių;20.  palaikyti pasiūlymus, kuriais siekiama nutraukti Tarptautinės banginių medžioklės komisijos nekontroliuojamos „banginių medžioklės moksliniais tikslais“ praktiką;21.  remti pasiūlymus, kurias būtų konkretinama Tarptautinės konvencijos dėl banginių medžioklės reguliavimo (įskaitant banginių medžioklės moksliniais tikslais, banginių medžioklės remiantis pateiktu prieštaravimu, naujų ir augančių grėsmių banginių būrio rūšims nuostatas) persvarstymo procedūra ir tvarkaraštis siekiant, kad Tarptautinė banginių medžioklės komisija faktiškai imtų kontroliuoti visą banginių medžioklės veiklą. Tarptautinės konvencijos dėl banginių medžioklės reguliavimo persvarstymo pasiūlymuose turėtų būti pateikta patikima reguliaraus persvarstymo procedūra, atitikties mechanizmas ir išsamus persvarstytos konvencijos įgyvendinimo planas;22.  reikalauti, kad Tarptautinės konvencijos dėl banginių medžioklės reguliavimo persvarstymo pasiūlymuose Europos Sąjungai būtų sudaryta galimybė tapti Tarptautinės banginių medžioklės komisijos šalimi, kad jos sesijose ES galėtų sau atstovauti pati.[1] Direktyva 92/43/EEB dėl natūralių buveinių ir laukinės faunos bei floros apsaugos, OL L 206, 1992 7 22, p. 7.[2] OL L 61, 1997 3 3, p. 1.[3] Be to, Tarybos reglamentu (EEB) 348/81 dėl banginių arba kitų banginių būrio gyvūnų produktų importo bendrųjų taisyklių leidžiama importuoti išvardytus produktus tik jeigu jie nėra naudojami komerciniams tikslams.[4] Komisijos komunikatas Tarybai ir Europos Parlamentui: „Teminė jūrų aplinkos apsaugos ir išsaugojimo strategija“, COM(2005) 504 galutinis.[5] 2008 m. birželio 17 d. Europos Parlamento ir Tarybos direktyva 2008/56/EB, nustatanti Bendrijos veiksmų jūrų aplinkos politikos srityje pagrindus.[6] Tarybos sprendimo, kuriuo suteikiamas įgaliojimas Komisijai Sąjungos vardu derėtis dėl protokolo, iš dalies keičiančio 1946 m. gruodžio 2 d. Vašingtone pasirašytą Tarptautinę konvenciją dėl banginių medžioklės reguliavimo, projektas COM(92) 316.[7] 2002 m. gruodžio 20 d. Tarybos reglamentas (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką, OL L 358, 2002 12 31, p. 59–80.[8] Žr. konvencijos V straipsnį. Jei šalys nepaprieštarauja, pagal 3 dalį priedo pakeitimai šalims tampa privalomi per devyniasdešimt dienų.[9] COM(2008) 711 galutinis.[10] OL C , p. .[11] OL L 206, 1992 22 7, p. 7.[12] OL L 61, 1997 3 3, p. 1.[13] Be to, Tarybos reglamentu (EEB) 348/81 dėl banginių arba kitų banginių būrio gyvūnų produktų importo bendrųjų taisyklių leidžiama importuoti išvardytus produktus, tik jeigu jie nėra naudojami komerciniams tikslams.[14] Airija, Austrija, Belgija, Čekija, Danija, Estija, Graikija, Ispanija, Italija, Jungtinė Karalystė, Kipras, Liuksemburgas, Lenkija, Nyderlandai, Portugalija, Prancūzija, Rumunija, Slovakija, Slovėnija, Suomija, Švedija, Vengrija, Vokietija. Bulgarija, Lietuva (2011 m. balandžio mėn.)[15] 2002 m. gruodžio 20 d. Tarybos reglamentas (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką, OL L 358, 2002 12 31, p. 59–80.